CELEX: 32019D0264
Language: da
Date: 2019-02-07 00:00:00
Title: Den Udenrigs- og Sikkerhedspolitiske Komités afgørelse (FUSP) 2019/264 af 7. februar 2019 om udnævnelse af EU's øverstbefalende for Den Europæiske Unions militæroperation i Bosnien-Hercegovina og om ophævelse af afgørelse (FUSP) 2017/464 (BiH/27/2019)

15.2.2019   
               
               
                  DA
               
               
                  Den Europæiske Unions Tidende
               
               
                  L 44/12
               
            
         DEN UDENRIGS- OG SIKKERHEDSPOLITISKE KOMITÉS AFGØRELSE (FUSP) 2019/264
         af 7. februar 2019
         om udnævnelse af EU's øverstbefalende for Den Europæiske Unions militæroperation i Bosnien-Hercegovina og om ophævelse af afgørelse (FUSP) 2017/464 (BiH/27/2019)
         DEN UDENRIGS- OG SIKKERHEDSPOLITISKE KOMITÉ HAR —
         under henvisning til traktaten om Den Europæiske Union, særlig artikel 38, stk. 3,
         under henvisning til Rådets fælles aktion 2004/570/FUSP af 12. juli 2004 om Den Europæiske Unions militæroperation i Bosnien-Hercegovina (1), særlig artikel 6, og
         ud fra følgende betragtninger:
         
                     (1)
                  
                  
                     Rådet har i medfør af artikel 6, stk. 1, i fælles aktion 2004/570/FUSP bemyndiget Den Udenrigs- og Sikkerhedspolitiske Komité til at træffe relevante afgørelser om udnævnelse af den øverstbefalende for EU-operationen.
                  
               
                     (2)
                  
                  
                     Den 7. marts 2017 vedtog Den Udenrigs- og Sikkerhedspolitiske Komité afgørelse (FUSP) 2017/464 (2) om udnævnelse af den næstkommanderende for NATO's styrker i Europa (DSACEUR), general James EVERARD, til EU's øverstbefalende for Den Europæiske Unions militæroperation i Bosnien-Hercegovina.
                  
               
                     (3)
                  
                  
                     Det Forenede Kongerige Storbritannien og Nordirland meddelte den 29. marts 2017 i henhold til EU-traktatens artikel 50, stk. 2, Det Europæiske Råd, at landet har til hensigt at udtræde af Den Europæiske Union.
                  
               
                     (4)
                  
                  
                     Den Udenrigs- og Sikkerhedspolitiske Komité tog den 8. oktober 2018 en principbeslutning om, at vicestabschefen for Det Øverste Hovedkvarter for de Allierede Styrker i Europa (SHAPE) bør udnævnes til EU's øverstbefalende for Den Europæiske Unions militæroperation i Bosnien-Hercegovina fra den 29. marts 2019, med forbehold af at NATO bekræfter, at vicestabschefen kan besætte stillingen.
                  
               
                     (5)
                  
                  
                     Den 7. december 2018 bekræftede Det Nordatlantiske Råd, at vicestabschefen for SHAPE kan påtage sig rollen som EU's øverstbefalende for Den Europæiske Unions militæroperation i Bosnien-Hercegovina under »Berlin plus«-ordningerne fra den 29. marts 2019.
                  
               
                     (6)
                  
                  
                     Generalløjtnant Olivier RITTIMANN, vicestabschef for SHAPE, bør derfor udnævnes til EU's øverstbefalende for Den Europæiske Unions militæroperation i Bosnien-Hercegovina fra den 29. marts 2019 kl. 12.00 CET.
                  
               
                     (7)
                  
                  
                     Afgørelse (FUSP) 2017/464 bør derfor ophæves.
                  
               
                     (8)
                  
                  
                     I medfør af artikel 5 i protokol nr. 22 om Danmarks stilling, der er knyttet som bilag til traktaten om Den Europæiske Union og til traktaten om Den Europæiske Unions funktionsmåde, deltager Danmark ikke i udarbejdelsen og gennemførelsen af Unionens afgørelser og aktioner, som har indvirkning på forsvarsområdet.
                  
               
                     (9)
                  
                  
                     Den 12. og 13. december 2002 vedtog Det Europæiske Råd i København en erklæring, hvorefter »Berlin plus«-ordningerne og gennemførelsen heraf kun gælder for de EU-medlemsstater, der også er enten NATO-medlemmer eller parter i »partnerskab for fred«, og som derfor har indgået bilaterale sikkerhedsaftaler med NATO —
                  
               VEDTAGET DENNE AFGØRELSE:
         
            Artikel 1
            Generalløjtnant Olivier RITTIMANN, vicestabschef for Det Øverste Hovedkvarter for de Allierede Styrker i Europa, udnævnes herved til at efterfølge general James EVERARD som EU's øverstbefalende for Den Europæiske Unions militæroperation i Bosnien-Hercegovina fra den 29. marts 2019 kl. 12.00 CET.
         
         
            Artikel 2
            Afgørelse (FUSP) 2017/464 ophæves.
         
         
            Artikel 3
            Denne afgørelse træder i kraft den 29. marts 2019.
         
         
            Udfærdiget i Bruxelles, den 7. februar 2019.
            
               
                  På Den Udenrigs- og Sikkerhedspolitiske Komités vegne
               
               S. FROM-EMMESBERGER
               
                  Formand
               
            
         
         
            (1)  EUT L 252 af 28.7.2004, s. 10.
         
            (2)  Den Udenrigs- og Sikkerhedspolitiske Komités afgørelse (FUSP) 2017/464 af 7. marts 2017 om udnævnelse af EU's øverstbefalende for Den Europæiske Unions militæroperation i Bosnien-Hercegovina og om ophævelse af afgørelse BiH/21/2014 (BiH/24/2017) (EUT L 72 af 17.3.2017, s. 70).